বাংলাদেশের পেসার তাসকিনের হাতে মহেন্দ্র সিংহ ধোনির কাটা মুণ্ডু ঘিরে শোরগোল পড়ে গিয়েছিল সোশ্যাল মিডিয়ায়। এমন গ্রাফিক্স-শিল্প আদৌ খেলার স্পিরিটের সঙ্গে যায় কি না, সে প্রশ্ন পর্যন্ত উঠতে শুরু করে। কিন্তু উন্মাদনার আঁচে এই যুক্তি কানে তোলেননি কেউ।
এবারে ভারত ফাইনালে বাংলাদেশকে খড়কুটোর মতো উড়িয়ে দেওয়ার পরেই ঠিক উল্টো ছবি পোস্ট করে দেওয়া হল ফেসবুক-এ। এবং সেটাও খেলা শেষ হওয়ার পরে তুরন্ত। দেখা গেল, ধোনির হাতে তাসকিনের কাটা মুণ্ডু।
রবিবার রাতে যেভাবে ধোনি সিংহবিক্রমে বাংলাদেশ বোলারদের শাসন করেছেন, তার পরে খেলার উপর তাঁর কর্তৃত্ব নিয়ে প্রশ্ন তোলা মূর্খামি। বিশেষ করে বাংলাদেশের দুই প্রধান বোলারের অন্যতন আল আমিনের উপর তিনি ছিলেন সবথেকে বেশি নির্দয়। মাত্র ৭ বলে ২০ রানের ইনিংস বাংলাদেশের উপর দিয়ে স্টিম রোলার চালিয়ে দেয়। দু’টি বিশাল ছক্কা এবং একটি বাউন্ডারিতে সাজানো ছিল ধোনির ইনিংস।
তবে এই প্রসঙ্গে জানিয়ে রাখা ভাল, এই ম্যাচে তাসকিনও ভাল বল করেছেন। ৩ ওভারে মাত্র ১৪ রান দিয়ে ১টি উইকেট নিয়েছেন তিনি। অর্থাৎ, খেলার বিচারে তাসকিন হেরে গিয়েছেন, সে কথা বলা কঠিন। ধোনির মতো তিনিও ভালই খেলেছেন। কিন্তু দিনের শেষে জয়-পরাজয়ের পার্থক্যই যে নায়ককে বেছে দেয়। তাই আপাতত ধোনিই এগিয়ে গেলেন।
আরও পড়ুন
তাসকিনের হাতে ধোনির কাটা মুণ্ডু। ফাইনালের আগে ছবি ভাইরাল।